རྩོམ་རིག་གི་རྗོད་བྱེད་ཚིག་ལ་རྣམ་པའི་སྒོ་ནས་དབྱེ་ན་རྐང་པ་བཅད་པའི་ཚིགས་བཅད་དང་།རྐང་པ་མ་བཅད་པའི་ཚིག་ལྷུགབཅད་ལྷུག་འདྲེས་པའི་སྤེལ་མ་གསུམ་གྱི་རྣམ་གཞག་ལྟར་དུ་དམངས་ཁྲོད་གཏམ་རྒྱུད་ལ་ལ་ཞིག་གི་རྗོད་བྱེད་ཚིག་གི་རྣམ་པ་བཅད་ལྷུག་སྤེལ་མ་གསུམ་གྱིས་གྲུབ་ཅིང་།ལ་ལ་ཞིག་ལྷུག་པ་འབའ་ཞིག་གིས་གྲུབ།ཡང་ལ་ལ་ཞིག་བཅད་པ་ཁོ་ནས་བཅིངས་འདུགབཅད་ལྷུག་སྤེལ་མ་གསུམ་གྱི་ཁྲོད་དུ་ཚིག་ལྷུག་གིས་རྟག་ཏུ་མི་སྣ་ངོ་སྤྲོད་དང་།བྱུང་རིམ་མཚམས་སྦྱོར།དོན་དག་གསལ་བཤད་བྱེད་ཅིང་།ཚིགས་བཅད་ཕལ་ཆེར་མི་སྣ་ཕན་ཚུན་དབར་གྱི་ལབ་གླེང་ཡིན།དཔེར་ན།དགེ་ལྡན་ལེགས་བཤད་ཀྱི་འགྲེལ་བ་ལས་རི་དྭགས་རུ་རུས་ཆུ་ཁུར་ནས་མི་བསྐྱབས་པའི་གཏམ་རྒྱུད་དུ་ཚིག་ལྷུག་གིས་བྱུང་རིམ་མཚམས་སྦྱོར་དང་ཚིགས་བཅད་ཀྱིས་མི་སྣ་ཕན་ཚུན་དབར་གྱི་གཏམ་གླེང་བྱས་པ་གསལ་ཏེ།རི་དྭགས་དེ་སྙིང་རྗེའི་དབང་གིས་བར་དུ་བཀག་སྟེ།མ་མཛད་མ་མཛད་རྒྱལ་པོ་ཆེ།།བསད་པས་ཅི་རུང་སྙིང་རྗེར་ལྟོས།།ཁས་བླངས་བྱ་དགའ་གང་ཡིན་སྩོལ།།བདག་ནི་ཁྱོད་གསུངས་སྤྱི་བོས་ནོངས།།ཟེར་བས་རྒྱལ་པོ་ཡ་མཚན་ཞིང་ལྷག་པར་དད་པ་སྐྱེས།ལྟ་བུ།མི་རོ་རྩེ་སྒྲུང་ཁྲོད་ཀྱི་འཕོ་བ་གྲོང་འཇུག་སློབ་པ་རུམཚན་མོ་རེ་རེ་བཞིན་གསང་གྲོགས་འོངས་ནས་ཐུག་འཕྲད་བྱེད་པ།ནེ་ཙོས་མཐོང་སྟབས།ནེ་ཙོས་སྨྲས་པ།ངས་རྣ་བའི་ཐོས་ཚད་བདག་པོར་བཤད།།ངས་མིག་གིས་མཐོང་ཚད་བདག་པོར་བཤད།།དོན་བཟང་པོའི་དབུ་འཕང་ཡར་ལ་ལྟོས།།དོན་ངན་པའི་བཙོག་ཆུ་མར་ལ་འཕོ།།ཞེས་པ་ལྟ་བུ།བོད་ཀྱི་སྲོག་ཆགས་གཏམ་རྒྱུད་ལས་ཨ་ཁུ་སྤྱང་ཀི་དང་ཨ་མ་རི་བོང་དང་བྱིའུ་བློ་ལྡན་སོགས་ཚིག་ལྷུག་འབའ་ཞིག་གིས་གྲུབ་ཡོད།བོན་གྱི་ཆོ་གའི་གྱེར་ཚིག་ཏུ་གཏོགས་པའི་མུ་ཡེ་པྲ་ཕུད་ཕྱའི་མཐར་ཐུག་དང་ཤ་བ་རུ་རྒྱས་ཀྱི་མདོས་གཉིས་ཀྱི་རྗོད་བྱེད་ཀྱི་རྣམ་པ་ཚིགས་བཅད་ཡིན་ཞིང་ཚེག་ཁྱིམ་བདུན་གྱིས་གྲུབ།མུ་ཡེ་པྲ་ཕུད་ཕྱའི་མཐར་ཐུག་ཏུཤ་བས་མི་སྐད་ལྷངས་ཀྱིས་སྨྲས།།ཕ་ནི་གནམ་ཤ་རུ་རིང་ཡིན།།གནམ་ཀ་རུ་རིང་བྱ་བ་དེ།།གནམ་ལྷ་དཀར་པོའི་སྤྲུལ་བ་ཡིན།།མ་ནི་དམུ་ཤ་ཡུ་མོ་ཡིན།།དམུ་ཤ་ཡུ་མོ་བྱ་བ་དེ།།དམུ་བཙུན་རྒྱལ་མོའི་སྤྲུལ་བ་ཡིན།།ང་རང་དུང་ཤ་ཤེལ་རུ་ཡིན།།ལྷ་མཚོ་བླ་རི་བླ་མཚོ་ལགས།།རིག་པ་སེམས་ཀྱི་མི་ཕོ་ཁྱེད།།ཅང་ཤེས་ཡིད་ཀྱི་རྟ་ལ་ཞོན།།གར་འགྲོ་གར་གནས་སུ་ལ་དོན།།དེ་སྐད་ཤ་བས་ཞུས།ཞེས་པ་དང་།ཤ་བ་རུ་རྒྱས་ཀྱི་མདོས་ཆོ་གའི་ཁྲོད་དུབསྭོ་བསྭོ་ཡང་གཅིག་ཤ་བའི་ཞལ་ན་རེ།སྣང་སྲིད་ལྷ་འདྲེ་ཚུར་ལ་གསོནལ་སོགས་པར་བལྟས་ན།བོད་ཀྱི་དམངས་ཁྲོད་གཏམ་རྒྱུད་ཀྱི་རྗོད་བྱེད་ཚིག་གི་རྣམ་པར་ཚིགས་བཅད་ཀྱི་རྣམ་པ་ཅན་དང་།ཚིག་ལྷུག་གི་རང་བཞིན་ཅན།བཅད་ལྷུག་སྤེལ་མར་གནས་པའི་ཁྱད་ཆོས་གསུམ་ལྡན་ནོ།།